પરબમાં પેલા સદ્‍ગૃહસ્થ બેઠેલા તેમણે મને આવકારી અંદર ગોઠવેલ ખુરશીમાં બેસવા કહ્યું. મારે આમેય આ પરબ વિશે ઘણી બધી વાતો જાણવી હતી એટલે હું પરબની અંદર ગોઠવેલ ખુરશીમાં ગોઠવાયો. સદ્‍ગૃહસ્થે મને તેમના સ્વહસ્તે ઠંડુ પાણી પાયું. પાણી એક તો ઠંડુ હતું ને પાછું મિનરલ હતું. બે ગ્લાસ પાણીના પી ગયો. મારા શરીરમાં ટાઢક વળી ગઈ. મેં પરબની અંદર જોયું તો બીજા પંદરેક જગ પાણીના ભરેલ હતા. તેમાંથી અંદાજ આવી ગયો કે પરબમાંથી પાણીનો પ્રવાહ સાંજ સુધી અવિરત વહેતો જ હશે.